钦定古今图书集成/明伦汇编/官常典/第250卷 > 《拜房元龄尚书左仆射杜如晦尚书右仆射制》
## 钦定古今图书集成/明伦汇编/官常典/第250卷 > 《拜房元龄尚书左仆射杜如晦尚书右仆射制》

同前

制曰：“尚书政本，端揆任隆，自非经国大才，莫或斯举。
中书令兼太子詹事邢国公房元龄，器宇沉邃，风度
弘远，誉彰遐迩，道冠簪缨。兵部尚书、检校侍中、蔡国
公杜如晦，识量深举，神采凝映，德宣内外，声溢庙堂。
朕自克平宇县，缔构资始，叶赞经纶，厥功甚茂，深谋
秘略，动合规矩，忠议谠言，事多启沃。及典司枢要，绸
缪宸扆，开物成务，知无不为，可谓神降英灵，天资人
杰。并宜总司衡轴，光阐大猷。元龄可尚书左仆射，馀
如故。如晦可尚书右仆射。”